ཅན་སྐྱེ་བ་མེད་པའི་ཕྱིར་དང་།སེམས་ཅན་འགག་པ་མེད་པའི་ཕྱིར་དང་།སེམས་ཅན་སྟོང་པ་ཉིད་ཀྱི་ཕྱིར་རོ།།དེ་བཞིན་དུ་སྲོག་དང་།གསོ་བ་དང་།སྐྱེས་བུ་དང་།གང་ཟག་དང་།ཤེད་ལས་སྐྱེས་པ་དང་།ཤེད་བུ་དང་།བྱེད་པ་པོ་དང་།བྱེད་པ་པོ་ཉིད་དང་།སློང་བ་པོ་དང་།ཀུན་ནས་སློང་བ་པོ་དང་།ཚོར་བ་པོ་དང་།ཚོར་བར་བྱེད་པ་པོ་དང་།ཤེས་པ་པོ་དང་།མཐོང་བ་པོ་མེད་པའི་ཕྱིར་དང་།མི་དམིགས་པའི་ཕྱིར་དང་།སྐྱེ་བ་མེད་པའི་ཕྱིར་དང་།འགག་པ་མེད་པའི་ཕྱིར་དང་།སྟོང་པ་ཉིད་ཀྱི་ཕྱིར་རོ།།ཆོས་རྣམས་ཀྱང་སྐྱེ་བ་མེད་པ་དང་།འགག་པ་མེད་པ་དང་།སྟོང་པ་དང་།གཡོ་བ་མེད་པ་དང་།གསོ་བ་དང་།ཡ་མ་བརླ་དང་།བདག་པོ་མེད་པ་དང་།བྱུང་བ་མེད་པ་དང་།མ་བྱས་པ་དང་།མངོན་པར་འདུས་མ་བྱས་པ་དང་།བྱེད་པ་པོ་དང་བྲལ་བའོ།།དེ་ཅིའི་ཕྱིར་ཞེ་ན།འདི་ལྟར་གཟུགས་དེ་ནི་འདི་ལྟ་སྟེ།མིང་ཙམ་མོ།།ཚོར་བ་དང་།འདུ་ཤེས་དང་།འདུ་བྱེད་རྣམས་དང་།རྣམ་པར་ཤེས་པ་ཡང་དེ་བཞིན་ནོ།།རྒ་བ་དང་།འཆི་བའི་བར་དུ་ཡང་དེ་བཞིན་དུ་སྦྱར་རོ།།དྲན་པ་ཉེ་བར་གཞག་པ་བཞི་ཞེས་བྱ་བ་འདི་དག་ནི་འདི་ལྟ་སྟེ།མིང་ཙམ་མོ།།འཕགས་པའི་ལམ་ཡན་ལག་བརྒྱད་པའི་བར་དུ་ཡང་དེ་བཞིན་དུ་སྦྱར་རོ།།རྣམ་པར་ཐར་པའི་སྒོ་གསུམ་པོ་འདི་དག་ནི་འདི་ལྟ་སྟེ་མིང་ཙམ་མོ།།དངོས་པོ་མེད་པའི་ངོ་བོ་ཉིད་སྟོང་པ་ཉིད་ཀྱི་བར་དུ་ཡང་དེ་བཞིན་དུ་སྦྱར་རོ།།དེ་བཞིན་གཤེགས་པའི་སྟོབས་བཅུ་པོ་འདི་དག་ནི་འདི་ལྟ་སྟེ།མིང་ཙམ་མོ།།རྣམ་པ་ཐམས་ཅད་མཁྱེན་པ་ཉིད་ཀྱི་བར་དུ་ཡང་དེ་བཞིན་དུ་སྦྱར་རོ།།ཕ་རོལ་ཏུ་ཕྱིན་པ་དྲུག་པོ་འདི་དག་ནི་འདི་ལྟ་སྟེ།མིང་ཙམ་མོ།།དཔེ་བྱད་བཟང་པོ་བརྒྱད་ཅུའི་བར་དུ་ཡང་དེ་བཞིན་དུ་སྦྱར་རོ།།ཤ་ར་དྭ་ཏིའི་བུ་མིང་ཙམ་པོ་གང་དག་ཡིན་པ་དེ་དེ་ལ་ཡང་དག་པར་ཡོངས་སུ་གྲུབ་པ་འགའ་ཞིག་ཡོད་དམ།གསོལ་པ་བཙུན་པ་བཅོམ་ལྡན་འདས་མ་མཆིས་ལགས་སོ།།བཅོམ་ལྡན་འདས་ཀྱིས་བཀའ་སྩལ་པ།ཤ་ར་དྭ་ཏིའི་བུ་འདི་ཇི་སྙམ་དུ་སེམས།གལ་ཏེ་ཡོངས་སུ་གྲུབ་པར་ལྟ་ཞིང་དམིགས་ལ་འཛིན་ཅིང་མཚན་མར་བྱེད།རྟོག་པ་དང་དཔྱོད་པར་བྱེད་ན།དེ་ལྟ་བ་ཡོངས་སུ་འཛིན་པ་དང་།སེམས་རྣམ་པར་རྨོངས་པ་ཡིན་ནམ་གསོལ་པ།བཅོམ་ལྡན་འདས་